किसान को आधा कप चाय की कीमत देकर अपनी पीठ थपथपा रही सरकार : रणदीप सुरजेवाला  
सुरजेवाला ने कहा - खोदा पहाड़ निकली चुहिया की तरह अंतरिम बजट
वित्तीय घाटे का लक्ष्य फिर खो दिया, वित्तीय अनुशासन का अभाव
घोषणाएं करके वोट बटोरने और जनता को बेवकूफ बनाने की कोशिश
सरकार के अंतरिम बजट पर प्रतिक्रिया जताते हुए कांग्रेस नेता रणदीप सुरजेवाला ने कहा कि खोदा पहाड़ निकली चुहिया.
किसानों को 6 हजार सालाना देने का ऐलान किया लेकिन डीजल की कीमत बढ़ाकर, खाद, बीज, कीटनाशक की कीमत बढ़ाकर.. सामानों पर GST लगाकर बोझ डाल रखा है.
उन्होंने कहा कि अगर किसान के एक परिवार में 5 लोग हैं तो एक के हाथ में 3 रुपया ये कम आएगा. यानी आधा कप चाय भी नहीं आएगी. आधा कप चाय की कीमत देकर अगर वे अपनी पीठ थपथपा रहे हैं तो इससे बड़ा मजाक और कुछ नहीं हो सकता.
उन्होंने कहा कि रक्षा बजट केवल 15 हजार करोड़ बढ़ा है. मुरली मनोहर जोशी की अध्यक्षता वाली संसदीय कमेटी ने कहा है कि रक्षा बजट 1965 के बाद सबसे कम है.

सुरजेवाला ने कहा कि वित्तीय घाटे का लक्ष्य फिर खो दिया जो वित्तीय अनुशासन का अभाव दिखाता है. सरकार जा रही है तब आयकर में 5 लाख तक छूट का ऐलान कर रही है लेकिन 5 साल तक क्या कर रहे थे?  घोषणाएं करके वोट बटोरने और जनता को बेवकूफ बनाने की कोशिश की गई है, लेकिन जनता समझदार है.